AARHUS: Århusianerne og byens gæster får nye veje at gå når en ny trappe kommer op ved Clemens Bro. Onsdag afviste et flertal i byrådet advarslen fra Lokalt Kulturmiljøråd om, at trappen vil skæmme det frie udsyn langs åen og sagde ja til den.

Venstre kunne dog ikke støtte trappen:

- Den korte historie er, at trapperne skæmmer i forhold til kigget under broen, forklarede Gert Bjerregaard (V).

SF støttede den tværtimod:

- Det er vigtigt med by, hvor det er let at bevæge sig rundt. Og det er godt, at man kan komme let fra Strøget til Åboulevarden. Løsningen i dag med stentrappen kan vi ikke være bekendt. Den er skummel og lugter af tis. Det her er en god løsning, som vi varmt kan bakke op om.

Jette Skive (DF) var ligeså stor tilhænger:

- Vi har i mange år trængt til en ny trappe, så vi er tilhængere. Det er en spændende, rar og god løsning. Men da jeg gik forbi i går så det ud som om byggeriet var begyndt. De var ved at skære gelænderet i stykker... Betyder det, at det arbejde, vi først beslutter i dag, allerede er begyndt?

Enhedslisten støttede også trappen ligesom Marc Perera Christensen (K):

- I visualiseringen skulle jeg kigge længe for at finde trappen, så den syner ikke meget. Derfor er vi ikke bekymrede.

Ango Winther (S) mente også, at trappen vil give Åboulevarden et løft og gøre det nemmere at gå den vej.

Den nye rådmand for Teknik og Miljø, Bünyamin Simsek (V) havde også set før jul, at der blev arbejdet ved broen.

- Hvad det skyldes skal jeg skaffe et notat på.

Og borgmester Jacob Bundsgaard forsikrede, at der kommer en stor reprimande, hvis man har tyvstartet arbejdet inden byrådet vedtog det.

Men vedtaget er det så nu.